Stille nag, heilige nag | News24
DIT was Oukersaand 1818. Die roerende klanke van Stille Nag, Heilige Nag is die eerste keer in die kerkie in Oberndorf Oostenryk gehoor. Dis het 'n lied geword wat in honderde tale gesing word deur miljoene mense. Oor die jare het daar baie legendes rondom die lied ontstaan. Sommige weergawes sê dat muise die leer van die orrel blaasbalk deurgevreet het en toe moes die lied met kitaarbegeleiding gesing word.
Stille Nag, heilige nag! In elke mens is daar hierdie hunkering na rus, stilte en eenvoud. Die Suidkus is vol van vakansiegangers. Almal het gekom om na 'n jaar van woelinge op alle fronte net te kom afskakel. U word die rus geskenk, saam met almal hier by die Suidkus van Natal. Stille nag! Heilige Nag! Waaroor gaan dit?
Die bekende Kerslied is meer as maar net bedoel om ons te vul met heimwee. Dit stel die eeue oue vraag aan die orde: "Hoe kan mense werklik tot rus kom?" In wat, of in wie kan mens ware rus vind? Luister mooi na die woorde as u dit hierdie Kersfees weer in volgepakte kerke sing. Die lied vertel van 'n stil nag wat die duisternis op sy agtervoete geplaas het.
Dit praat van 'n Vors voor wie alle ryke, juis ook die ryk van die duisternis moet swig, van die Heer gebore vir ons. Daar is baie magte wat ons lewens bedreig, nie die minste daarvan die dood nie. Hierdie Kersfees wil die lied ons herinner aan die woorde van die engel in Lukas 2:10: "Moenie bang wees nie, want die goeie tyding van groot blydskap is dat die Verlosser van die wêreld gebore is." Wat het jou bang gemaak in 2016? Oorhandig jou vrees aan die Here. Hy sal sorg.
Die Een wat waarlik vry maak, is gebore. Die lied wat begin by stilte, eindig by die Persoon wat ons tot rus vind, Christus die Here. Mag hy jou Sy rus en innerlike kalmte skenk hierdie Kerstyd. Stille nag!